Sel aastal tuleb sügis teistmoodi ning esimest korda saavad kõik Viimsi elanikud vahetult kaasa rääkida ja otsustada ühe osa valla eelarveraha kasutamise üle.
Viimsi valla kaasava eelarve eesmärk on anda kõigile huvilistele võimalus esitada 50 000 euro ulatuses ideid valla elu edendamiseks ja võimaldada viimsilastel osaleda hääletusel parimate ideede väljaselgitamiseks.
Oktoobris algava protsessi käigus läheb jagamisele kokku 100 000 eurot, mis tähendab, et 2021. aastal saab ellu viia kaks kuni 50 000 eurost projekti.
15.-31. oktoobrini on igaühel sõltumata elukohast või vanusest võimalik esitada oma idee Viimsi vallas mõne investeeringu teostamiseks, projekti elluviimiseks või ürituse korraldamiseks.
Oluline on see, et elluviidav idee pakuks avalikku hüve võimalikult paljudele viimsilastele. Kui võitjaks osutub mõni investeeringuobjekt, viib selle ellu vallavalitsus. Muude võitnud projektide elluviimine või ürituse korraldamine jääb aga võiduidee esitaja kanda.
Nõuetele vastavad ideed paneme novembris Viimsi raamatukogus avalikule näitusele ning nendega saab virtuaalselt tutvuda kaasava eelarve veebilehel viimsi.ee/kaasaveelarve.
1.-13. detsembrini toimub rahvahääletus, kus igal vähemalt 16-aastasel Viimsi elanikul on õigus anda oma hääl kolmele meelepärasele ideele. Sõbralik ja üksteist austav kampaania oma idee toetuseks on samuti teretulnud.
Kõige enam viimsilaste hääli kogunud ideed viiakse ellu juba 2021. aastal.
Täpsema info Viimsi kaasava eelarve korralduse ja tingimuste kohta leiad: viimsi.ee/kaasaveelarve.
Sinu idee saab muuta Viimsit!
Viimsi vallavalitsus
Kontaktandmed
Viimsi Raamatukogu
Registrikood: 75021706
Randvere tee 9
Haabneeme alevik
74001 Viimsi
Telefon 56882673
Lasteteenindus 54004033